
ไม่ได้มากินร้านนี้นานแล้ว คราวก่อนๆ มาถึงก็เน้นแต่ของคาวเป็นหลักซะด้วย ไม่ค่อยได้ชื่นชมเค้ก และขนมอร่อยๆ ของร้านเลย ทั้งที่ร้านนี้ก็มีขนมอร่อยๆ น่ากินตั้งหลายอย่าง


และมันมีความเก็บกดบางอย่าง ที่ไม่เคยจะเข้าถึงฮันนี่โทสต์ของร้านดังซะที เพราะคิวยาวไปถึงสุไหงโกลกโน่นแน่ะ ก็เลยได้แต่ไปหาโทสต์ร้านอื่นมากินแทน เพื่อที่จะได้ค้นพบว่า โทสต์ของแต่ละร้านก็มีจุดเด่นและความอร่อยที่แตกต่างกันออกไป 


อย่าง "ฮันนี่โทสต์" (ราคา 180 บาท) ของ "Buttercup" จะเป็นขนมปังก้อนใหญ่มาก แล้วก็หั่นขนมออกมาเป็นชิ้นสี่เหลี่ยมๆ เหลือไว้แต่ขอบขนมปังให้มันเป็นกรอบล้อมรอบชิ้นขนมปังที่คลุกเนยแล้วอบจนกรอบๆ เสิร์ฟมาพร้อมกับไอศกรีมวานิลลา แบบโฮมเมด สตรอเบอร์รี่สด และวิปครีม แล้วราดเมเปิ้ลไซรัป กับซอสช็อกโกแลตเพิ่มความหวานมัน ซึ่งมันก็อร่อยตรงนี้นี่แหละ พอขนมปังกรอบๆ ชุ่มเนยซึมซับเอาเมเปิ้ลไซรัปกับซอสช็อกโกแลตเข้าไป รสชาติก็จะหวานๆ เค็มๆ มันๆ แล้วก็ตักวิปครีมข้างๆ ตามเข้าไปด้วยก็จะยิ่งอร่อย จากนั้นก็ตัดหวาน ตัดเลี่ยนด้วยความเปรี้ยวของสตอร์เบอร์รี่สด 



ส่วนขนม เนื่องจากเป็นคนชอบกินครีมๆ ทุกสิ่งอย่างที่เป็นครีมๆ จะชอบหมด แล้วเมนู  "บัตเตอร์คัพ บานาน่า พาย" ( 110 บาท) มันโดนใจเพราะว่าครีมด้านบนมันหนามากๆๆๆๆๆๆ แถมมากับกล้วยหอม ที่ชอบมากอีกเหมือนกัน มันเลยเป็นขนมที่ลงตัวจริงๆ 


ซึ่งพอสั่งมาลองแล้วก็ไม่ผิดหวัง เพราะตัวครีมด้านบนจะมีรสชาติออกไปทางเค็มๆ มันๆ ไม่หวานมากแบบครีมของบางที่ แล้วพอไปเจอกับชั้นกล้วยหอมเย็นๆ ที่วางเรียงกัน แล้วรองก้นด้วยบิสกิตช็อคโกแลตบดละเอียดและคลุกเคล้ากับเนยจนออกมารสชาติเค็มๆ มันๆ ก็เลยยิ่งอร่อย มันจะไม่ใช่ขนมที่มีรสชาติหวานแหลม หรือเค็มโดดออกมา แต่รสชาติมันจะนวลๆ แบบค่อยๆ หวาน ค่อยเค็มๆ ซึ่งพอกินไปสักพัก รสชาติของขนมถึงจะเข้มข้นขึ้น เพราะมันเป็นรสชาติที่สะสมอยู่ในปากนั่นเอง 


แล้วก็ตบท้ายล้างความมันจากขนมด้วย "Trio Berries" (ราคา 120 บาท) สมูทธีสีม่วงๆ ที่เอาราสพ์เบอร์รี่ สตรอเบอร์รี่ และบลูเบอร์รี่มาปั่นๆ รวมกัน รสชาติเปรี้ยวอมหวาน ชื่นใจและแก้เล่ี่ยนได้ดี


มาร้านนี้ทีไร นอกจากขนมจะอร่อยแล้ว ยังชอบอยู่อีก 3 อย่าง คือ ห้องน้ำของโรงแรมอมารี เรสซิเดนซ์สะอาด น่าเข้า, ที่จอดรถแม้จะมีไม่เยอะ แต่ลูกค้าของร้าน "Buttercup" สามารถจอดหน้าร้านได้ถ้าไม่มีรถ แถม รปภ. ก็ยังคอยช่วยเหลือดูแล หาที่จอดเหมาะๆ ให้ด้วย อย่างสุดท้ายคือ ร้านกว้างขวาง โปร่งโล่ง และมีสเปซมากพอ ทำให้ไม่รู้สึกอึดอัด แม้จะมีคนเข้าร้านอยู่ตลอด แต่ก็รู้สึกว่าไม่แออัดมากจนเกินไป นี่แหละข้อดีของร้านที่ไม่ได้อยู่ในห้าง

 



